Malibu Palms: Ladysmith se 'Cheers' – Tief 'Speech'
Posted byTief January 23, 2019 January 26, 2019 Posted inOpinies, resensiesTags:ladysmith, ladysmith pubs, malibu palm, restaurants, reviews, travel, wheelchair accessibility
Hoe lyk vings? Ek hoop dinge loop wel? Ek hoop julle gesondheid en bankbalans loop klopdisselblom.
Dis tyd vir my tweede resensie. Dankie vir julle 'response' op my eerste een. Julle is fantasties.
Plek: Malibu Palms
Nee, dit is ver van Kalifornië of Florida af. Geen celebs hang hier rond nie. Behalwe miskien die eerste span kaptein van negentien so-en-so of 'n oud mej. Ladysmith finalis.
En daar was ook geen Malibu-ooievaars nie.
Al hoekom ek dink die plek sy naam heet is oor die palmbome wat by die ingang staan.
Adres: Read Straat no.12, Ladysmith, KZN.
Malibu is 'n gewilde kuierplek in die dorp. Almal ken dit. Vir party is dit 'n huis weg van die huis af.
Vir 'n ou wat in die week in Ladysmith skool gegaan het, moes hy hoor hoe die dorpskinders praat van die plek.
Hang af na wie jy geluister het. Elkeen het 'n ander storie gehad.
Party mense het gepraat van die gesinsvriendelike plek met die lekker kos wat bedien word.
Die ouer manne het gebrag oor die kuiers wat hulle al kamstig daar gehad het en een van my maters sweer hoog en laag die B&B het die lekkerste beddens (hy het daar gebly want sy huis moes glo gefumigate word).
Hulle het van die plek gepraat soos die Durbaniete van TigerTiger praat en die Pretorianers van Weiveld.
Ek het altyd vir myself belowe ek gaan hierdie plek uitkyk. Die jare het intussen aangestap.
So 'n paar maande terug klim ek en my mense in die kar en ons ry Malibu toe!
Dit was my eerste keer daar. (Ek besluit toe juis nou die dag om weer te gaan sodat ek Malibu Palms 'n beter resensie kan gee).
Ons stop toe daar, reg om te rol. Gou-gou sien ek daar is 'n probleem. By die ingang staan dit lewensgroot voor ons. Soos 'n monster wat wag vir sy slagoffer.
Dit was 'n groot stel trappe. Dit het gelyk (en gevoel) of daar meer trappe is as by die Statue of Liberty(377 by the way). Daar was geen ramp nie. Dit was glad nie rolstoel toeganklik nie.
Elke besigheid in die gasvryheidbedryf moet rolstoel toeganklik wees. Dis een van die vereistes.
Gelukkig het ek 'n paar sterk (en nugter) manne byderhand gehad om my op te vat want eks lig genoeg (danksy my banting-diet) en my rolstoel kan maklik op gedra word.
Dink net aan iemand wat nie so bevoorreg is soos ek nie? Iemand met 'n elektriese rolstoel? Dis swaar stoele daai.
Ek besef ook as daar nie 'n ramp onder is nie, sal daar ook nie 'n rolstoelbadkamer bo wees nie (ek was reg)! Wat gebeur as 'n gestremde persoon regtig by 'n badkamer moet uitkom?
Uiteindelik kom ons bo. Dadelik sien ek die swembad. Hiers 'n swembad maar nie 'n rolstoelvriendelike oprit nie?!
Die swembad lyk wel baie aanlokkend om bietjie af te koel in hierdie hitte.
Die swembad word in twee gedeel deur 'n klein dek met tafels op. As jy aan die ander kant wil kom moet jy of uitklim en omloop of onderdeur die dek swem.
Om die swembad geplaas sien ek die plek is basies in drie gedeel.
Kroeg: 'n Gewone pub kroeg wat mens maar orals kry. Daar is 'n paar tafels met stoele binne met snoeker tafels en kroegstoele by die toonbank. Niks flashy nie. Iewers speel musiek.
Hulle maak nogal 'n lekker skemerkelkie. Probeer gerus die Call me a Cab. Hy het o.a vodka en Malibu rum in en hy skopraak soos 'n Springbok-loskakel.
As jy 'n shooter-opsie wil probeer kies die Gingerbreadman. Een van sy bestandele het Jaggermeister in. Hy piets 'n mens nogal, maar dis kwaai.
Al wat bietjie gepla het was iemand wat die skemerkelkies moes meng het die resep vergeet . Die persoon moes bietjie opswot. So ver was ek nog baie impressed nie.
Dek: Daar is tafels buite langs die swembad onder die afdak of onder die sambrele op die dek waar jy kan kuier en eet.
Dit is baie warm daar (seker koud in die winter ook) en die muskiete jag bloed daar om jou.
Restaurant: Die restaurant is aan die regterkant van die perseel. Hy het darem 'n leker lugverkoelings-stelsel. Die binnekant is mooi versier met 'n nautical-tema.
Ligblou mure met ankers, reddingsboeie, houtbokse en skeep-stuurwiele op. Een muur het so 'n mooi mural van 'n sonsondergang op die strand.
Die sitplekke is banke (nes die Wimpy sin, net 'n donkerige kleur).
Die plek was maar stillerig elke keer as ek daar is. Ek dog dis dié kuierplek. Mens wonder wat aangaan.
Of dalk was dit maar regtig net stil aande. Of nie? My bronne lig my dat die plek in die mark is.
Waar daar 'n rokie trek…
Malibu het baie keuses op hul spyskaart. In die paar keer dat ek daar was het ek en my metgeselle 'n paar geregte beproef. Meeste van disse op die spyskaart kry mens ook op ander plekke.
Hier is 'n paar voorbeelde van wat daar te kies om te eet is.
Middagete-spyskaart soos Hamburgers of biefstuk.
Kinder-spyskaart: Nie gekyk nie.
Nagereg: Mississippi Mud Pie, Velvet of Kaas-koek en 'n paar ander bekendes.
Nespresso: Julle weet mos daardie koffie kapsules met die spesiale filtermasjien wat ou George Clooney so adverteer. Hulle het al die flavours gehad. Ek sou een gedrink het as ek nie reeds so 'n masjien gehad nie.
Ek het 'n hele paar voorgeregte beproef. Gekrummelde sampioene, gebraaide Camenbert-kaas met 'n bessie-sous saam met melba toast, garnaal pakkies, slakke. Die Camenbert-gereg was uiters besonders.So sag en smaaklik. Die res van die geregte het maar soos enige ander plek sin geproe.
Wat my so bietjie gegrief het was dat ek lus was vir Botterskorsie-sop. Toe hoor ek dit is so skaars soos die Currie-beker in Pretoria! Iemand aan my tafel wou Tempura garnale bestel het. Hulle het nie dit gehad nie. Dit was dan op die spyskaart? Wat?
Seekos soos calamari, garnale en vis. Gebraai of gegrill. Met bykosse soos groente of skyfies. Dis nou nie Ocean Basket nie, maar heel oukei.
CrazyCombo's soos Ribs &Calamari of Vis en Garnale. Soos enige ander steakhouse sin.
Hoenderdisse: Chicken Schnitzel. Die Spur sin is beter.
Vleisdisse: Fillet of rumpsteak met verskillende vulsels, bykosse en souse. Dit het lekker gelyk en geproe.
Ten spyte van 'n bietjie baie teenspoed is hierdie plek bo-gemiddeld. Die plek is aangenaam. Mens kry darem 'n goeie vibe en jy word hartlik ontvang deur die personeel.
Ek gee die plek: 6 uit 10. Lesers wat my vorige blog gelees het weet ek het vir 'n uitsonderlike restaurant 8 uit 10 gegee. Ek gee nie volpunte nie. Ek trek 2 punte af oor die gebrek aan rolstoel toeganklikheid. Nog twee punte omdat daar nie geweet is hoe om die skemerkelkies te meng nie en dat daar nie disse was wat op die spyskaart is nie. Hul gasvryheid kry darem 'n plus puntjie by my.